**Φορείς που ασχολήθηκαν με το προσφυγικό ζήτημα από το 1914 ως το 1930**

**Μικτή Επιτροπή**: Επιτροπή που ιδρύθηκε, λόγω των διωγμών των Ελλήνων του Ιούνιο του 1914 και ρύθμιζε τα σχετικά με την ανταλλαγή Ελλήνων Ορθοδόξων της Τουρκίας και Μουσουλμάνων της Ελλάδας. Η Μικτή Επιτροπή δεν λειτούργησε λόγω της εισόδου της Τουρκίας στο Α' Παγκόσμιο πόλεμο τον Οκτώβριο του 1914.

**Υπηρεσία Ανοικοδομήσεως Ανατολικής Μακεδονίας**: Μετά τη λήξη των εχθροπραξιών το 1918 (τέλος του Α' Παγκοσμίου πολέμου) η υπηρεσία αυτή μερίμνησε για την επανεγκατάσταση των Ελλήνων προσφύγων που είχαν φύγει μετά την κατάληψη της Ανατολικής Μακεδονίας από τους Βούλγαρους το 1916.

**Οργανισμός**: Ιδρύθηκε τον Ιούλιο του 1914 στη Θεσσαλονίκη, με σκοπό την άμεση περίθαλψη και στη συνέχεια την εγκατάσταση των προσφύγων σε εγκαταλελειμμένα τούρκικα και βουλγάρικα χωριά της Κεντρικής και Ανατολικής Μακεδονίας. Μέσω του Οργανισμού παρεχόταν συσσίτιο, προσωρινή στέγη και ιατρική περίθαλψη μέχρι οι πρόσφυγες να βρουν εργασία ή να αποκτήσουν γεωργικό κλήρο.

**Ανώτατη Διεύθυνση Περιθάλψεως:** Ιδρύθηκε στη Θεσσαλονίκη κατά την περίοδο του Εθνικού Διχασμού (1916-1917) από την κυβέρνηση Βενιζέλου, με σκοπό την περίθαλψη των προσφύγων.

**Υπουργείο Περιθάλψεως:** Τον Ιούλιο του 1917 (όταν είχε επικρατήσει ο Βενιζέλος και ο βασιλιάς Κωνσταντίνος είχε εγκαταλείψει την Ελλάδα) ιδρύθηκε το Υπουργείο Περιθάλψεως. Για πρώτη φορά θεσμοθετήθηκε η περίθαλψη και για τις οικογένειες των εφέδρων που βρίσκονταν στο μέτωπο καθώς και για τις οικογένειες των θυμάτων του πολέμου.

**Πατριωτικό Ίδρυμα**: Οργάνωνε καθημερινά συσσίτια σε συνοικίες πόλεων όπου ήταν συγκεντρωμένοι πολλοί πρόσφυγες (λόγω του πρώτου διωγμού από τα Βαλκάνια).

**Πατριαρχική Επιτροπή:** Συστάθηκε τον Οκτώβριο του 1918 στην Κωνσταντινούπολη, με σκοπό την οργάνωση του επαναπατρισμού των εκτοπισμένων, με τη βοήθεια του Πατριαρχείου και της Ελληνικής Κυβέρνησης.

**Ύπατη Αρμοστεία Σμύρνης:** Η πολιτική διοίκηση της Σμύρνης και της ευρύτερης περιοχής της, η οποία ανατέθηκε στην Ελλάδα με τη συνθήκη των Σεβρών το 1920.Ύπατος Αρμοστής ήταν ο Αριστείδης Στεργιάδης.

**Υπηρεσία Παλιννοστήσεως και Περιθάλψεως**: Ιδρύθηκε στα πλαίσια της Ύπατης Αρμοστείας Σμύρνης. Βοηθούσε όσους επέστρεφαν να αποκατασταθούν στα σπίτια τους και τις στις ασχολίες τους.

**Μικτή Επιτροπή Ανταλλαγής**: Ιδρύθηκε με βάση το άρθρο 11 της Σύμβασης της Λοζάνης με έδρα την Κωνσταντινούπολη. Την αποτελούσαν έντεκα μέλη (4 Έλληνες, 4 Τούρκοι και 3 μέλη - πολίτες ουδέτερων κατά τον Α' Παγκόσμιο πόλεμο κρατών), με αρμοδιότητα τον καθορισμό του τρόπου μεταναστεύσεως των πληθυσμών και της εκτίμησης της ακίνητης περιουσίας των ανταλλαξίμων.

**Ταμείο Περιθάλψεως Προσφύγων:** Υπηρεσία που ιδρύθηκε το Νοέμβριο του 1922 και λειτούργησε μέχρι το 1925. Σκοπός της λειτουργίας του ήταν η αποκατάσταση των προσφύγων και ασχολήθηκε με την ανέγερση ξύλινων παραπηγμάτων για τη στέγασή τους.

Επιτροπή Αποκαταστάσεως Προσφύγων (ΕΑΠ): Με πρωτοβουλία της ΚΤΕ, το Σεπτέμβριο του 1923 ιδρύθηκε ένας αυτόνομος οργανισμός με πλήρη νομική υπόσταση, η Επιτροπή Αποκαταστάσεως Προσφύγων (ΕΑΠ), με έδρα την Αθήνα. Βασική αποστολή της ήταν να εξασφαλίσει στους πρόσφυγες παραγωγική απασχόληση και οριστική στέγαση. Η ΕΑΠ λειτούργησε μέχρι το τέλος του 1930. Με ειδική σύμβαση μεταβίβασε στο Ελληνικό Δημόσιο την περιουσία της, καθώς και τις υποχρεώσεις που είχε αναλάβει απέναντι στους πρόσφυγες.

Υπουργείο Πρόνοιας και Αντιλήψεως: Ασχολήθηκε από το 1925 με την αποκατάσταση των προσφύγων. Για το σκοπό αυτό το τεχνικό και διοικητικό προσωπικό του διατέθηκε από το ελληνικό δημόσιο στην Ε.Α.Π.

**Γενική Διεύθυνση Ανταλλαγής Πληθυσμών:** Συστάθηκε το 1924 για να βοηθήσει το έργο της ελληνικής αντιπροσωπείας στη Μικτή Επιτροπή, για την εκτίμηση των περιουσιών που είχαν εγκαταλείψει οι πρόσφυγες στους τόπους προέλευσής τους. Για την αποτελεσματικότερη λειτουργία της ιδρύθηκαν κατά τόπους Γραφεία Ανταλλαγής Πληθυσμών.

**Γραφεία Ανταλλαγής Πληθυσμών:** Ιδρύθηκαν κατά τόπους για την αποτελεσματικότερη λειτουργία της Γενικής Διεύθυνσης Ανταλλαγής Πληθυσμών, που συστάθηκε το 1924 για να βοηθήσει το έργο της ελληνικής αντιπροσωπείας στη Μικτή Επιτροπή, σχετικά με την εκτίμηση των εκατέρωθεν περιουσιών. Η προσωρινή εκτίμηση των περιουσιών έγινε με βάση τις δηλώσεις που υποβλήθηκαν στα Γραφεία αυτά από τους πρόσφυγες. Οι αιτήσεις των δικαιούχων θα εξετάζονταν από ειδικές επιτροπές προσφύγων, συμπατριωτών των ενδιαφερομένων και, αν θεωρούνταν ανακριβείς, προβλεπόταν αναθεώρησή τους από ένα Ανώτατο Συμβούλιο.

**Ανώτατο Συμβούλιο:** Το συμβούλιο που αναθεωρούσε τις δηλώσεις οι οποίες είχαν υποβληθεί από τους πρόσφυγες- δικαιούχους αποζημίωσης βάσει της ελληνοτουρκικής Σύμβασης Ανταλλαγής των Πληθυσμών, αν αυτές ήταν ανακριβείς (έπειτα από σχετική γνωμοδότηση των ειδικών προσφυγικών επιτροπών στο πλαίσιο λειτουργίας των Γραφείων Ανταλλαγής και της Γενικής Διεύθυνσης Ανταλλαγής).

**Πρωτοβάθμιες Επιτροπές Εκτίμησης:** Συστάθηκαν για την οριστική εκτίμηση των περιουσιών που εγκαταλείφθηκαν στην Τουρκία. (Η προσωρινή εκτίμηση γινόταν με βάση δηλώσεις που υποβάλλονταν στα κατά τόπους Γραφεία Ανταλλαγής μετά την εξέτασή τους από ειδικές επιτροπές προσφύγων).

**Δευτεροβάθμιες Επιτροπές Εκτίμησης:** Συστάθηκαν για την αντιμετώπιση των προβλημάτων που ενδεχομένως θα ανέκυπταν στο έργο των Πρωτοβάθμιων Επιτροπών Εκτίμησης, αρμοδιότητα των οποίων ήταν η οριστική εκτίμηση των περιουσιών που εγκαταλείφθηκαν στην Τουρκία